Hebrew version

מטרת המחקר
ההתפתחויות הטכנולוגיות המואצות בתחום תקשורת המחשבים בשנים האחרונות הביאו את טכנולוגיית המידע ואת התקשורת מתווכת מחשבים (Computer Mediated Communication) לפתחם של בתים רבים. קהילות ווירטואליות נעשות למוקד משיכה של גולשים רבים, המבקשים מקור הזדהות ומידע, ללא קשר למאפיינים סוציולוגים או גיאוגרפיים. בעקבות ההתפתחויות הטכנולוגיות והכלים החדשים שפותחו החלו חוקרים רבים לבחון את הקשרים החברתיים ברשת העולמית מתוך ידיעה שפרטים יכולים ליצור יחסים ולטוות קשרים מסוגם שונים וליצור קהילה מלוכדת למרות שהמפגש בין הפרטים אינו מבוסס על מפגש פנים מול פנים או על מאפיינים מסורתיים. במקביל, בשנים האחרונות תחום הטלוויזיה האינטראקטיבית צומח בהתמדה בישראל לאחר שבעולם המערבי טכנולוגיה זו מאפשרת לצופי הטלוויזיה לגלוש דרך המסך, לבצע שיחות ווידאו – טלפון דרך המסך ואף לערוך קניות. למכשיר הטלוויזיה יש יתרון עצום על פני כל מדיה: הוא נמצא בכל בית וכמות החשיפה אליו גבוה. יישומי הטלוויזיה האינטראקטיביים המסופקים בישראל למנויי חברת התקשורת "הוט" כוללים שירותי מזג אוויר, חדשות, ומידע אסטרולוגי מעודכן לצד שירותים מתקדמים יותר ודינמיים הכוללים שירות של ווידאו לפי דרישה (D.V.O), פורומים וצ'אטים, המאפשרים למנויים להעביר בניהם מסרים, בדומה לאפשרויות הקיימות באינטרנט. מטרתו של המחקר המוצע הוא לבחון האם למאפיינים של הקשרים הנוצרים דרך מסך הטלוויזיה על ידי צ'טים ופורומים בטכנולוגיה האינטראקטיבית ישנם מאפיינים הזהים לאלו של קהילה ווירטואלית. המחקר נשען על ניסיונות הגדרתם של חוקרים שונים למושג "קהילה" לאורך השנים, החל מפיתוחה של טכנולוגיה המאפשרת לשני אנשים או יותר דרך המחשבים הביתיים. המחקר המוצע מבקש לבדוק האם ניתן למצוא בקשרים החברתיים הנרקמים בין צופי הטלוויזיה דרך שירותים אינטראקטיביים המוצעים להם סממנים או מאפיינים של קהילה. בנוסף ינסה המחקר לבדוק האם ישנם הבדלים בין הקשרים החברתיים הנוצרים דרך המחשב והטכנולוגיה המקוונת לבין הקשרים החברתיים הנוצרים דרך השירות האינטראקטיביים בטלוויזיה וינסה להעריך מהם הסיבות להשתתפות באינטראקציה אחת ולא בשניה ולהפך.